La Bibia piemontèisa/Testament Vej/Cronache/1Cronache 13


1 Crònache

13

David a serca ‘d fé tramudé l’Èrca 

David a l’é consultasse con tùit ij sò ufissié, comprèis ij generaj e ij capitani dl’armèja. Peui a l’é adressasse a la ciambreja antrega d’Israel e a l’ha dije: “Se a vë smija che a vada bin e se a lo veul ël Signor, nòst Dé, i manderoma 'd mëssagé a j'àutri nòsti frej ëd tuti ij teritòri d'Israel, e dcò ai sacerdòt e ai Levita ch’a stan an soe sità e ant ij pasturagi dj'anviron, përchè a peusso butesse ansema a nojàutri. A l’é rivà ‘l temp d’arporté ambelessì l’Èrca ‘d nòst Dé, che dai temp ëd Saul i l'oma pa pì soagnala”. 

Tuta la comunità a l'é staita d'acòrdi; tuta la gent a l'ha vëddulo bin lòn ch’a l’era decidusse. Antlora David a l'é andàit a buté ansema tuti j'Israelita, dal Torent d'Egit, a l'estrem mesdì, fin-a 'l vàlich d'Amat, për porté andaré l'Èrca 'd Nosgnor da Chiriat-Jearim. Con coj che a lo companiavo da tuta Israel, a son andait a Baala, davzin a Chiriat-Jearim ëd Giuda, për arporté da ambelelì l'Érca'd Dé - ch’a pòrta 'l nòm ëd Nosgnor e che a l'é stà an sij Cherubin. Donca a l'han pijait l'Érca'd Dé da la ca d'Abinadab e a l'han butala ansima a 'n chèr neuv. Usa e Achio a guidavo 'l chèr. David e tuti j'Israelita a fasìo na gran’ festa e a dansavo dëdnans a Nosgnor con tuta argiojissansa, an cantand al son ëd cetre, tambornin, cìmbali e trombëtte. 

Rivà ch’a l’ero, tutun, a l'eira 'd Chidon, a-i è staie un moment che ij beu a l'avìo fait tramblé l'Èrca 'd Dé, e Usa a l'ha pogià soa man ansima për sostnila. Ma Nosgnor a l’é andignasse contra d'Usa, che a l'avìa tocà l'Èrca con la man (chiel a l'era pa un Levita), e a l'ha falo meuire a l'amprovista, dëdnans a Nosgnor. David a l'é restà motobin frapà dal fait che Nosgnor a l'avìa fulminà Usa, e për lòn a l'ha daje a col leu 'l nòm ëd Peres-Usa (che a veul dì "division, rotura s-ciopé d'Usa") - e parej as ciama ancora fin-a al di d'ancheuj.

Da col di David a l'ha avù na granda pau ‘d Nosgnor e a l'ha pensà; "Com che i peus-ne porté l'Èrca 'd Dé an mè palas?". E a l'ha pa tramudà l'Èrca a sò palas, ant la sità 'd David, nopà a l'ha portala a ca d'Obed- Edom, ëd Gat. L'Èrca 'd Dé a l'é restà tre meis con la famija d'Obed-Edom, e Nosgnor a l'ha benedì soa ca e tut lòn ch’a l'avìa.

Nòte 

Bibia
Testament Vej
Cronache